
Teljesítményoptimalizálás a SailGP vitorlás versenysorozatban gépi tanulás technikák használatával

A gépi tanulási technikák alkalmazása a high-performance sportokban ígéretes lehetőségnek bizonyul a teljesítményoptimalizálás terén. Korábbi kutatásaink ugyan kapcsolódtak a SailGP-hez, azonban jelen tanulmány új irányba halad tovább, fejlett módszerek, mint például az anomáliadetekció és a megerősítéses tanulás alkalmazásával. Különös hangsúlyt fektettünk a hajó stabilitásának értékelésére és javítására, szemben a hagyományos teljesítménymutatókra való összpontosítással. Többmodelles keretrendszert alkalmaztunk, amelyben az Izolációs Erdő és a Local Outlier Factor (LOF) algoritmusokat használtuk az anomáliák észlelésére a hajók stabilitásával kapcsolatban a SailGP 2023-as olaszországi versenyén. Elemzésünk az adatokban előforduló rendellenességek kimutatására összpontosított, amelyek instabilitásra vagy a hajó kezelhetőségének hatékonyságcsökkenésére utalhattak. Ezek az eredmények segítenek a hajóirányítási stratégiák finomításában és a stabilitás növelésében a változó versenykörülmények között. Emellett egy megerősítéses tanulási megközelítést vezettünk be, amely a sebességnöveléshez szükséges optimális beállítások azonosítására szolgál, új dimenziót adva a kutatásnak. Modellünk különböző körülmények szimulálásával képes meghatározni a vitorla- és kormánybeállítások optimális konfigurációit, ezáltal maximalizálva a hajó sebességét. Az eredményeink nemcsak a versenystratégiák finomhangolásában hasznosak, hanem a SailGP versenyeken elért teljesítmény javításában is kulcsszerepet játszanak. A jövőbeli kutatások célja a SailGP-vel való együttműködés bővítése, nagyobb adathalmazok bevonása, és a modellek élő versenyekbe való integrálása.



